AQUA สุดฮอต! หุ้นกู้ 500 ลบ. ขายเกลี้ยง ลุยขยายจอ LED หนุนพื้นฐานแกร่ง
AQUA สุดฮอต! หุ้นกู้ 500 ลบ. ขายนักลงทุนสถาบัน-รายใหญ่หมดเกลี้ยง นำเงินลุยขยายจอ LED ทยอยรับรู้รายได้ปีนี้ มั่นใจหนุนพื้นฐานแกร่ง
AQUA สุดฮอต! หุ้นกู้ 500 ลบ. ขายนักลงทุนสถาบัน-รายใหญ่หมดเกลี้ยง นำเงินลุยขยายจอ LED ทยอยรับรู้รายได้ปีนี้ มั่นใจหนุนพื้นฐานแกร่ง
31 พ.ค. 2564

นางสาวเรวดี หวานชิด ประธานเจ้าหน้าที่บริหารบัญชีการเงิน บริษัท อควา คอร์ปอเรชั่น จำกัด (มหาชน) หรือ AQUA ผู้ดำเนินธุรกิจสื่อนอกบ้านซึ่งประกอบไปด้วยป้ายบิลบอร์ดและจอ LED ให้บริการโฆษณาทั่วประเทศ ในกรุงเทพ/ปริมณฑล และหัวเมืองใหญ่ๆในต่างจังหวัด เปิดเผยว่า ตามแผนการลงทุนขยายจอ LED บริษัทได้มีการระดมทุนจากการออกหุ้นกู้ 2 ครั้งรวมเป็นเงินประมาณหนึ่งพันล้านบาท โดยบริษัทได้จำนวนหุ้นกู้รอบแรกในไตรมาสที่ 4/2563 และในครั้งนี้บริษัทออกและเสนอขายหุ้นกู้มีประกัน มูลค่าไม่เกิน 500 ล้านบาท อายุ 2 ปี 6 เดือน ครบกำหนดไถ่ถอนปี พ.ศ.2566 อัตราดอกเบี้ย 6.00% ต่อปี ชำระดอกเบี้ยทุก 3 เดือนตลอดอายุหุ้นกู้ โดยมี บล.เคทีบีเอสที บล.หยวนต้า และบล.คิงส์ฟอร์ด เป็นผู้จัดการการจัดจำหน่าย และมีบริษัทหลักทรัพย์ เคทีบีเอสที จำกัด (มหาชน) เป็นผู้แทนผู้ถือหุ้นกู้
 “การจำหน่ายหุ้นกู้ของบริษัทในครั้งนี้ได้รับความสนใจมากจากนักลงทุน ทำให้หุ้นกู้ของ AQUA ขายได้หมดทั้ง 500 ล้านบาท  โดยโครงการที่บริษัทลงทุนคาดว่าจะเริ่มรับรู้รายได้ในปี 2564  เราเชื่อมั่นว่าโครงการและแผนพัฒนาที่ดีจะสร้างรากฐานการเติบโตที่แข็งแกร่งให้กับบริษัทตลอดจนผลตอบแทนที่เหมาะสมและสม่ำเสมอได้ อย่างไรก็ตาม บริษัทจำเป็นต้องวางแผนการลงทุนใช้เงินอย่างรัดกุมและให้มีประสิทธิภาพสูงสุด ภายใต้สถานการณ์โควิด-19” นางสาวเรวดี กล่าว